২০০৬ সাল থেকে ভূগর্ভে ৬ টি পারমাণবিক পরীক্ষা চালিয়েছে উত্তর কোরিয়া। এরমধ্যে, নিকট অতীতের দুটি পরীক্ষা নাড়িয়ে দিয়েছে বিশ্বকে। ওই দুটি পরীক্ষার একটি পারমাণবিক বোমা শক্তিতে হিরোশিমা-নাগাসাকিতে পারমাণবিক হামলায় ব্যবহৃত পারমাণবিক বোমার সমান বলে রেকর্ড করা হয়। তবে দ্বিতীয় পরীক্ষাটি ছিলো আরো ভীতি জাগানিয়া। এতে ব্যবহৃত বোমাটি প্রথমটির চেয়েও দশ গুন বেশি শক্তিশালী। উত্তর কোরিয়ার এ ধরণের শক্তিশালী বোমা তৈরির সক্ষমতা কি পর্যায়ের হতে পারে তা উল্লেখ করতে গিয়ে সেইফ্রেড বলেন, এ মুহূর্তে উত্তর কোরিয়ার হাতে থাকা মজুদ হিসেব করে ধারণা করা যায় যে, ওইরকম ২৫-৩০ টি বোমা তৈরি করার সব উপকরণ দেশটির হাতে রয়েছে। তারা প্রতি বছরে ৬-৭টি বোমা তৈরি করতে পারবে বলে মত দেন তিনি।